— Մեզ մոտ հետազոտված կանանց 20-25%-ի մոտ հայտնաբերվել է միոմա, հիմնականում 30 և բարձր տարիքի կանանց մոտ: Ինչ վերաբերում է վիրահատություններին, ապա վիրահատում ենք խնդիր ունեցողների 7-8%-ին: Արմենիա բժշկական կենտրոնում հոսպիտալիզացված յուրաքանչյուր կին անցնում է պարտադիր գինեկոլոգիական զննում, որի արդյունքում հայտնաբերվում են միոմաները։ Ուլտրաձայնային հետազոտությամբ հնարավոր է տեսնել տարբեր չափերի միոմաները՝ միլիմետրերից մինչև հսկայական ծավալ: 30-40% դեպքերում մենք կարողանում ենք որոշել միոմայի կոնկրետ տիպը և համապատասխան մոտեցում ցուցաբերել: Հատկապես ուշագրավ են միոմաների կոմբինացված ձևերը, այսինքն, եթե տեսնում ենք, օրինակ, արգանդի միոման զուգակցվում է կլիմաքսի շրջանի հետ և առկա է նաև արգանդի լորձաթաղանթի հաստացում բջջաբանական փոփոխություններով , որոնք օնկոլոգիական ռիսկ են ներկայացնում, առաջարկվում է վիրահատական միջամտություն։ Իհարկե՛, վիրահատությունը մեծ տրավմա է կնոջ կյանքում, հատկապես, եթե առկա են ուղեկցվող հիվանդություններ՝ շաքարային դիաբետ, վահանագեղձի կամ սրտի հիվանդություններ: Ինչ վերաբերում է երիտասարդներին` հաշվի առնելով տարիքը, միոմայի չափերն ու աճման տենդենցները, գրեթե չենք վիրահատում: Կանանց համար խնդիրն ավելի պատկերավոր դարձնելու համար միոման համեմատում ենք հղիության հետ՝ հինգ, վեց շաբաթական և այլն: Գրականության մեջ գրանցված է մինչև 60 կգ քաշով միոմա: Իմ պրակտիկայում հանդիպած ամենամեծ միոման եղել է 4-5 կգ: